נגיף אחד קטן

בכל הקב"ה עושה שליחותו ... אפילו על ידי יתוש. טיטוס הרשע נכנס לבית קדש הקדשים וחרבו שלופה בידו וגידד שתי פרכות ... וזימן לו הקב"ה יתוש אחד ונכנס לתוך חוטמו והיה אוכל והולך עד שהגיע למוחו וכו' (ויקרא רבה כב ג, פרשת אחרי מות(

וַתָּבוֹא אֵלַי הָרוּחַ וַתֹּאמֶר לִי: בֶּן אָדָם,

יַעַן אֲשֶׁר גָּבַהּ לִבְּךָ וְהִשִּׁיאֲךָ לֵאמֹר:

לִי אֶרֶץ וּמְלוֹאָהּ, אֲנִי נֵזֶר הַבְּרִיאָה

אָדוֹן אֲנִי לְתֵבֵל וְהִיא תֻּכָּה לְרַגְלַי

אֶעֱשֶׂה בָּהּ כֹּל אֲשֶׁר שָׁאֲלוּ עֵינַי

כֹּל אֲשֶׁר בִּקְשׁוּ לַעֲשׂוֹת יָדַי

בָּנִיתִי עָרִים גְּדוֹלוֹת וּבְצוּרוֹת

שָׁם רוֹחֲשׁוֹת בְּרִיּוֹת בַּהֲמוֹנֵיהֶם

וְהֵם צוֹרְכִים וְקוֹנִים

כֹּל אֲשֶׁר נְיַצֵּר וּנְשַׁוֵּק לָהֶם

כָּרַתִּי יְעָרוֹת וְשָׂרַפְתִּי חוֹרְשׁוֹת

לְמַעַן אוּכַל לְיַצֵּר עוֹד וְעוֹד

וְסָלַלְתִּי כְּבִישִׁים וְיִצַּרְתִּי מְכוֹנִיּוֹת

בַּשָּׁמַיִם מְטוֹסִים לַאֲלָפִים

וּבַיָּם סְפִינוֹת תַּעֲנוּגוֹת

וְלֹא שַׁתִּי לִבִּי לַשְּׂרֵפוֹת הַמִּשְׁתּוֹלְלוֹת

לַאֲסוֹנוֹת הַשִּׁטְפוֹנוֹת, לָאוֹתוֹת הַמַּזְהִירוֹת

בַּצֹּרֶת קָשָׁה כָּאן וְשָׂדוֹת מוּצָפִים שָׁם

הַקַּפִּיטַל מַמְשִׁיךְ לְגַלְגֵּל הָעוֹלָם.

וְהָאָדָם מוּל הַמָּסָךְ תּוֹהֶה וְהוֹזֶה

וְאוֹמֵר, אַךְ מִקְרֶה הוּא מִקְרֶה

אֲנִי בְּשֶׁלִּי אַמְשִׁיךְ זוֹלֵל וְסוֹבֵא

כִּי אֲנִי הַקִּדְמָה אֲנִי הַיּוֹצֵר אֲנִי הַבּוֹרֵא

יַעַן כָּל זֹאת, בֶּן אָדָם

יַעַן כָּל זֹאת

הִנְנִי שׁוֹלֵחַ בְּךָ אֵיזֶה נָגִיף קָטֹן

לֹא תוּכַל אוֹתוֹ לְזַהוֹת

נִרְאָה אִם תּוּכַל לוֹ, נִרְאָה אִם תּוּכַל

זוֹ לֹא מְצִיאוּת מְדֻמָּה

זוֹ מְצִיאוּת אֲמִתִּית

לֹא תוּכַל לְסַלֵּק אוֹתוֹ עִם מַקַּשׁ Delete

נָגִיף כָּזֶה קָטֹן שֶׁלֹּא תוּכַל לְאַבְחֵן

אֶת כָּל קִדְמָתְךָ, יְאַיֵּד וִיאַיֵּן

זִהוּם מַגֵּפָה תַּחַת זִהוּם הַסְּבִיבָה

אַיֵּה גְּבוּרָתְךָ אַיֵּה כֹּחֲךָ

וּבְתֹם הַסְּעָרָה וּבְשׁוֹך הַגַּלִּים

לְאַחַר שֶׁרַבִּים יִפְּלוּ חֲלָלִים

אוּלַי יִפָּקְחוּ עֵינֶיךָ אוּלַי תִּתְפַּכֵּחַ

אַתָּה רַק אוֹרֵחַ בָּעוֹלָם, רַק אוֹרֵחַ

תּוֹרִיד הִלּוּךְ תִּצְטַנֵּעַ קְצָת

אַתָּה לֹא כָּאן לְבַד

תַּפְסִיק לְבַזְבֵּז, לִצְרֹךְ וְלִזְלוֹל

רְכוּשׁ כּוֹחַ וְכֶסֶף, זֶה לֹא הַכֹּל

שְׁמוֹר עַל הַטֶּבַע,

הֱיֵה לוֹ רֵעַ וְחָבֵר

כִּי אִם לֹא אָז בְּרֶגַע

יָקוּם כְּנֶגְדְּךָ נוֹקֵם וְנוֹטֵר